Man sterf toe motorfiets brandFoto: Netcare 911 ŉ Jong man is Vrydagaand dood nadat hy met sy motorfiets in Garsfontein, Pretoria, in ŉ botsing was en die motorfiets aan die brand geslaan het. Nick Dollman, woordvoerder van Netcare 911, het gesê die botsing het by die aansluiting van Solomon Mahlangu en Atterburyweg gebeur. Volgens ooggetuies het ŉ motor en ŉ motorfiets gebots waarna die motorfiets aan die brand geslaan het. Werknemers van ŉ insleepdiens het die vlamme geblus. Volgens Dollman het die motorfietsryer, wat vermoedelik 23 jaar oud was, kritieke beserings opgedoen. Paramedici het die man probeer stabiliseer, maar hy het op die toneel aan sy beserings beswyk. ŉ Man en vrou wat in die motor was, het geringe beserings opgedoen. Hulle is deur ŉ ander ambulansdiens na ŉ hospitaal geneem. Dollman het gesê die polisie was op die toneel en sal die ongeluk ondersoek.